Diari Oficial de la Generalitat Valenciana


Sumari del DOGV 4223, del 08-04-2002 (2002/3310)

ORDRE de 25 de març de 2002, de la Conselleria d'Obres Públiques, Urbanisme i Transports, per la qual es regulen ajudes econòmiques per a la millora del transport col·lectiu de viatgers mitjançant el foment d'energies alternatives a municipis amb més de quinze mil habitants.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4223

Data del DOGV
:   08-04-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/3310


Data del document
:   25-03-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

 Descriptors 

:   * administració local
    * ajuda pública
    * energia blana
    * transport de viatgers
    * suport econòmic
    * transport urbà
    * autobús

ORDRE de 25 de març de 2002, de la Conselleria d'Obres Públiques, Urbanisme i Transports, per la qual es regulen ajudes econòmiques per a la millora del transport col·lectiu de viatgers mitjançant el foment d'energies alternatives a municipis amb més de quinze mil habitants. [2002/X3310]
  
El desplaçament en transport col·lectiu és una necessitat de la població en general i especialment en els desplaçaments quotidians i d'àmbit urbà.
  
El transport col·lectiu en els municipis és una important alternativa a l'ús massiu del vehicle privat i les seues negatives conseqüències socials, afegides a la limitació en la capacitat de les infraestructures urbanes.
  
Molts dels municipis de la Comunitat Valenciana s'enfronten, a l'hora de solucionar les necessitats de mobilitat dels seus ciutadans i dissenyar la seua xarxa de transports públics col·lectius, amb problemes derivats de la seua pròpia configuració urbana, resultat del seu origen i evolució històrica, del seu creixement econòmic i dels seus condicionants orogràfics.
  
És un fet generalitzat que en la zona urbana de configuració més antiga, i lògicament menys adaptada a les necessitats del trànsit rodat, s'aglutinen gran part de les activitats econòmiques terciàries de la població, i es converteixen en importants centres generadors de desplaçaments, l'alternativa de transport col·lectiu de les quals amb autobusos convencionals planteja problemes de grandària i contaminació.
  
La solució a aquests problemes requereix la introducció de noves tecnologies, actualment ja experimentades en ciutats europees, que permeten prestar el transport públic amb autobusos de menor grandària i amb energies alternatives menys contaminants.
  
La reduïda introducció d'aquests vehicles en el mercat, a causa de l'especificitat del seu ús i a la dificultat de difusió de les noves tecnologies, ocasiona processos de producció més costosos. No obstant això, aquests costos més elevats d'inversió en material mòbil, estan compensats àmpliament amb la disminució dels costos socials de congestió de trànsit i contaminació acústica i atmosfèrica.
  
Conscient de la insuficiència de recursos propis dels municipis per a afrontar els problemes i les insuficiències descrites, la Conselleria d'Obres Públiques, Urbanisme i Transports, va establir durant l'exercici passat (2001) un programa d'ajudes de tipus econòmic per a la inversió que es realitze en l'adquisició de vehicles-autobusos d'aquestes característiques. Donada l'acceptació d'aquestes ajudes i l'interés que aquestes han despertat en la solució dels problemes mediambientals i de transport col·lectiu s'ha considerat imprescindible prosseguir amb aquest programa d'ajudes.
  
En aquest sentit, l'article 105 de la Llei 7/1985, de 2 d'abril, Reguladora de les Bases de Règim Local, permet que les hisendes locals es nodrisquen d'aquells recursos que preveuen les lleis, a més dels tributs propis i de la participacions en els tributs reconeguts de l'estat i de les comunitats autònomes. Així, l'article 2 de la Llei 39/1988, de 28 de desembre, Reguladora de les Hisendes Locals, indica que les subvencions constitueixen part dels recursos de la hisenda de les entitats locals. La dita norma en el seu article 40, regula quin és el règim d'aquestes subvencions.
  
Per tot això, i tenint en compte el que disposa l'article 47 i concordants del Text Refós de la Llei d'Hisenda Pública de la Generalitat Valenciana i en virtut de les facultats conferides en l'article 35 de la Llei 5/1983, de 30 de desembre, de Govern Valencià, i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte
  
1. S'estableix per a l'exercici pressupostari de l'any 2002 un programa d'ajudes econòmiques a fi de fomentar i millorar el servei de transport públic col·lectiu urbà en municipis pertanyents a la Comunitat Valenciana de més de 15.000 habitants de dret.
  
2. Les ajudes s'atorgaran en els termes previstos en la present ordre i d'acord amb l'ordenament jurídic vigent.
  
Article 2. Concepte de les ajudes
  
Les ajudes econòmiques es concediran per a l'adquisició de vehicles-autobusos, que consumeixen energies alternatives no contaminants, per a la seua utilització en la prestació dels serveis objecte del present programa, des de l'1 de gener de 2002.
  
Article 3. Quanties
  
1. Les ajudes s'atorgaran a càrrec del crèdit contingut en el programa 513.30 línia T0816000, capítol VII dels Pressupostos de la Conselleria d'Obres Públiques, Urbanisme i Transports, per a l'any 2002, i es destina un crèdit o import global de 480.810 (quatre-cents huitanta mil huit-cents deu) euros (71.310.724 pessetes) que podrà ser ampliat en cas d'existència de disponibilitats pressupostàries.
  
2. En qualsevol cas, les ajudes seran atorgades fins que s'esgote la corresponent consignació pressupostària.
  
3. L'adquisició de vehicles'autobusos per a la seua utilització en la prestació dels serveis de transport públic urbà regular d'ús general serà subvencionada fins a un 80% del cost total de la inversió, amb un límit màxim de 120.000 euros per vehicle.
  
Article 4. Beneficiaris
  
Podran ser beneficiaris d'aquestes ajudes els municipis o les mancomunitats de municipis de més de 15.000 habitants de dret, que tinguen transport intern en la seua població o mancomunitat realitzat amb trànsits autoritzats en concessions interurbanes de transport públic regular permanent d'ús general. La sol·licitud podrà ser realitzada per l'autoritat municipal o de la mancomunitat o per aquestes i l'empresa concessionària conjuntament.
  
Article 5. Requisits
  
1. Els municipis que opten a les ajudes hauran de presentar un pla sobre el servei que afecta a l'àmbit urbà a prestar amb el vehicle/s subvencionat/s. Tal pla s'ajustarà a les exigències establides en l'article 6, punt 4.4 de la present ordre.
  
2. Els municipis i les empreses concessionàries que opten a les ajudes estaran obligats, en tot moment, a facilitar tanta informació com els siga requerida per la Direcció General de Transports, així com sotmetre's a qualsevol actuació de control i verificació en l'ocupació i ús de les ajudes atorgades.
  
L'import de les subvencions o ajudes no podrà ser d'una quantia tal que, aïllada o conjuntament amb subvencions rebudes d'altres ens públics o privats, supere el cost d'adquisició del vehicle.
  
Article 6. Sol·licituds, documentació i terminis
  
1. Les sol·licituds d'ajuda previstes en la present ordre s'hauran d'efectuar mitjançant instància formalitzada segons el model que figura en l'annex, dirigida al director general de Transports (av. de Blasco Ibáñez, 50, València 46269).
  
2. Les sol·licituds i la documentació exigida hauran de ser presentades en el termini de dos mesos comptadors a partir de l'endemà de la publicació de la present ordre en el Diari Oficial de la Generalitat Valenciana, en els serveis centrals (av. de Blasco Ibáñez, 50, València 46036), o territorials de la Conselleria d'Obres Públiques, Urbanisme i Transports (c/ de Gregorio Gea, 27, a València; av. del Mar, 16, a Castelló, i c/ d'Itàlia, 12, a Alacant), sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. Les sol·licituds hauran d'anar firmades per l'alcalde president de la corporació municipal o persona que la represente i pel representant legal de l'empresa concessionària, la qual cosa s'haurà d'acreditar.
  
4. La sol·licitud s'haurà d'acompanyar dels documents següents:
  
4.1 Certificat de l'acord del ple municipal en què s'incloguen els aspectes següents:
  
a) Aprovació del pla inicial dels serveis de transport regular d'ús general que es desenvolupen en l'interior del municipi.
  
b) Facultar el president de la corporació municipal per a sol·licitar de la Conselleria d'Obres Públiques, Urbanisme i Transports l'ajuda econòmica necessària per a l'adquisició de vehicles tipus autobús que es desitja que siguen subvencionats per a la prestació dels serveis establits en el pla inicial.
  
c) Compromís de la corporació municipal de finançament del 20% restant de l'import de la inversió en l'adquisició de vehicles quan els adquirisquen directament; o subvenció del 0% al 20% restant de l'import de la inversió en l'adquisició de vehicles quan els adquirisquen el concessionari, segons es preveu en el projecte inicial.
  
d) Existència de disponibilitat pressupostària de les quantitats necessàries per al compliment del compromís anterior i compromís de no minorar ni modificar la partida pressupostària destinada a aquest fi.
  
4.2 Compromís exprés i conjunt del president de la corporació local o mancomunitat i del representant de l'empresa concessionària dels aspectes següents:
  
a) Que l'ús del vehicle que s'adquirisca s'ajustarà al que preveu l'avantprojecte del pla que es presente a la Conselleria i a què es refereix la present ordre.
  
b) Que el vehicle es destinarà de forma continuada a la prestació del servei i en les condicions contingudes en el pla inicial presentat i, si és procedent, en les incloses en la resolució de concessió de l'ajuda.
  
c) El sotmetiment a control i la comprovació per part de l'administració autonòmica de l'adscripció i ús del vehicle als fins previstos.
  
d) Que es comunicaran unes altres ajudes o finançaments públics o privats sol·licitats o obtinguts per als mateixos fins, així com de sotmetiment a control i comprovació per part de l'administració autonòmica de l'adscripció i ús del vehicle als fins previstos.
  
4.3 Manifestació expressa i conjunta del president de la corporació local o mancomunitat i del representant de l'empresa concessionària dels aspectes següents:
  
a) Que es coneix i accepta la quantitat màxima amb la que la Conselleria poguera subvencionar l'adquisició del vehicle, la qual no s'incrementarà per cap motiu.
  
b) Que es coneixen i accepten tots els requisits que s'estableixen en la present ordre i que l'incompliment d'aquests, facultarà la Conselleria d'Obres Públiques, Urbanisme i Transports a revocar la subvenció concedida, la qual cosa implicarà l'obligació de tornar les quantitats percebudes.
  
4.4 Factura proforma o pressupost del vehicle/vehicles que s'ha/han d'adquirir.
  
4.5 Memòria explicativa de les característiques del vehicle/vehicles que s'ha/han d'adquirir, preus de mercat, i raons per a l'elecció del model en cada cas, i es detalla el pla de finançament d'aquests.
  
4.6 Pla inicial descriptiu dels serveis, siguen serveis ja existents o per crear, amb memòria explicativa sobre els motius de la seua prestació, la població atesa, la demanda que seria satisfeta amb els nous vehicles, i les previsions d'ús del servei, amb concreció de línies, recorreguts, parades, expedicions, horaris i calendari, mitjans materials i humans, cost dels serveis i unes altres condicions de prestació, així com la necessitat de la subvenció sol·licitada. Es concretaran les condicions d'adquisició, titularitat i finançament dels vehicles per als quals es realitza la sol·licitud de subvenció.
  
4.7 Acceptació expressa del concessionari afectat de tot el contingut del pla inicial .
  
S'haurà d'identificar l'empresa prestatària del servei, amb presentació de la seua denominació, CIF i número de concessió administrativa
  
4.8 Certificat de la població de dret en el municipi.
  
Article 7. Criteri d'atorgament
  
Les sol·licituds d'ajuda econòmica seran ateses sempre que es complisquen els requisits establits en la present orde i es prenen en consideració els següents criteris i fins al límit de la consignació pressupostària:
  
a) Respecte al model de vehicle elegit: (d'1 a 40 punts)
  
1. Nivell de contaminació acústica i atmosfèrica (d'1 a 10 punts).
  
2. Grau d'adequació per a la prestació dels serveis a què s'adscriga, en especial pel que fa a l'adaptació a les dimensions del viari en els centres històrics i en altres àmbits que per les seues característiques siga particularment aconsellable l'ús de vehicles de transport públic no contaminants (d'1 a 10 punts).
  
3. Nivell de fiabilitat tècnica (d'1 a 10 punts).
  
4. Grau d'accessibilitat per a les persones amb problemes de mobilitat reduïda. (d'1 a 10 punts).
  
b) Respecte als serveis a què es pretenga adscriure el vehicle: (d'1 a 60 punts)
  
1. Entitat de la demanda de transport que es pretenga atendre, i es tindran en compte tant factors quantitatius com qualitatius tals com l'escàs nivell de motorització o la baixa accessibilitat de les zones servides (d'1 a 20 punts).
  
2. La vinculació dels serveis proposats a polítiques més generals relacionades amb la protecció d'àmbits urbans d'interés històric, la minoració del trànsit privat en zones on convinga incrementar les facilitats per als vianants, la potenciació del comerç local, etc. (d'1 a 20 punts).
  
3. El nivell de coordinació amb altres serveis de transport públic existents (d'1 a 20 punts).
  
Article 8. Procediment
  
1. Rebudes les sol·licituds, es confeccionaran els corresponents expedients l'examen i la valoració dels quals correspondrà a la Direcció General de Transports, i es podrà requerir els interessats perquè esmenen les deficiències detectades o presenten la documentació que es considere necessària.
  
2. La Direcció General de Transports, una vegada estudiats els expedients i fixades les corresponents quanties, i es tindran en compte els criteris de valoració establits en la present ordre, elaborarà les propostes de resolució, que seran elevades al conseller d'Obres Públiques, Urbanisme i Transports per a la seua resolució definitiva que, en el cas d'atorgament de l'ajuda, expressarà amb exactitud la quantia atorgada.
  
3. El termini màxim per a resoldre i notificar les sol·licituds presentades serà de quatre mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat el dit termini sense que haja recaigut resolució expressa haurà d'entendre's que aquesta és desestimatòria de la concessió de la subvenció.
  
Article 9. Justificació de la despesa
  
1. Una vegada notificades les resolucions d'atorgament i prèviament al cobrament d'aquestes per les entitats locals o empreses beneficiàries, aquestes hauran de justificar l'adquisició del vehicle en el termini de dos mesos des de la citada notificació, i es presenta per a això la documentació següent:
  
a) Factura acreditativa de l'adquisició del vehicle, que incloga característiques del xassís i la carrosseria.
  
b) Compromís d'adscriure i dedicar el vehicle adquirit a la realització del servei d'àmbit urbà a través de la concessió administrativa de transport públic regular permanent d'ús general corresponent. I haurà de presentar la documentació que acredite que la persona prestatària del servei ha assumit formalment la dita obligació respecte a la corporació local i realitzada la sol·licitud de les corresponents actuacions administratives davant de l'administració autonòmica.
  
Una vegada aportada la referida documentació per l'entitat beneficiària i després de la comprovació prèvia dels justificants, es procedirà per la Direcció General de Transports a tramitar la proposta de pagament corresponent.
  
Així mateix, es disposarà d'un termini de 95 dies des de la data de notificació de la resolució definitiva, per a aportar la documentació següent:
  
a) Dades de domiciliació bancària.
  
b) Permís de circulació i fitxa tècnica del nou vehicle.
  
c) Còpia de la sol·licitud de matriculació del vehicle.
  
Article 10. Pagament de les subvencions
  
Una vegada rebuda en el termini i en la forma adequada per l'administració autonòmica la documentació descrita en l'article anterior, i després de les oportunes comprovacions.
  
Article 11. Obligacions dels beneficiaris
  
Els beneficiaris d'aquestes ajudes estaran obligats a:
  
a) Mantenir les condicions establides en el pla presentat i acceptat pel concessionari.
  
En aquest últim cas, serà necessari presentar la documentació que acredite que tal obligació ha sigut formalment assumida per la persona prestatària del servei respecte a la corporació local i sol·licitades les corresponents modificacions del seu títol concessional.
  
b) Conservar la titularitat del vehicle adquirit.
  
c) Facilitar qualsevol dada o document que la Direcció General de Transports considere necessari demanar per a un coneixement exacte i veraç dels objectius i fins de la present ordre i sotmetre's a qualsevol actuació de control als mateixos efectes.
  
d) Comunicar a la Direcció General de Transports qualsevol alteració o incidència relativa a la prestació del servei pel vehicle adquirit.
  
Article 12. Revocació de les ajudes
  
1. Procedirà el reintegrament de les quantitats percebudes i l'exigència d'interessos de demora des del moment del pagament de l'ajuda econòmica en el cas que es verifique l'incompliment de les condicions establides en la present ordre, i especialment, la no conservació de la titularitat del vehicle, la no prestació del servei, o l'incompliment dels trànsits i itineraris previstos en el servei.
  
2. A aquests efectes es podrà incoar, per l'òrgan competent per a la concessió de les ajudes, el corresponent expedient que podrà finalitzar, si és procedent, amb la revocació de la subvenció, l'obligació del reintegrament de les ajudes concedides i els interessos de demora.
  
DISPOSICIONS FINALS
  
1. Es faculta el director general de Transports per a dictar les disposicions i adoptar les mesures que es consideren oportunes per al desenvolupament i aplicació del que disposa la present ordre.
  
2. Per al coneixement de totes les qüestions que suscite el desenvolupament de la present ordre serà competent la Conselleria d'Obres Públiques, Urbanisme i Transports.
  
3. La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de la citada llei, i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
València, 25 de març de 2002
  
El conseller d'Obres Públiques, Urbanisme i Transports,